28.7.2023 г.
BG
Официален вестник на Европейския съюз
C 267/21 Четвъртък, 2 февруари 2023 r.
20. приветства споразумението за „роуминг както у дома“ с посредничеството на ЕС между телекомуникационните дружества в ЕС и Украйна в полза на украинските бежанци и приветства неговото удължаване; призовава телекомуникационният пазар на Украйна да бъде интегриран в телекомуникационния пазар на ЕС; 21. призовава Комисията и държавите членки да засилят стратегическата комуникация и да предоставят съответната информация относно взаимните ползи и възможности от разширяването както в Украйна, така и в държавите членки, за да се увеличи допълнително подкрепата и да се подобри разбирането на процеса на присъединяване; призовава Комисията и държавите членки да подобрят видимостта на финансирането от ЕС и неговите осезаеми резултати в Украйна; настоява, че гражданското общество в Украйна и в ЕС играе активна роля в изпълнението на тези цели; 22. приветства активното участие на Украйна в инициативата на ЕС за Източното партньорство и призовава тази политическа инициатива да бъде допълнително укрепена като важна платформа за регионалното сътрудничество и обмена на опит в областта на реформите между държавите партньори, които се стремят към по-тясно сътрудничество с ЕС или към членство в ЕС; 23. призовава институциите на ЕС да разширят възможностите на украински длъжностни лица да изучават и да наблюдават работата на институциите на ЕС; насърчава двустранните парламентарни срещи между парламентите на държавите членки и парламента на Украйна; призовава ЕС и неговите държави членки да продължат да предоставят възможности за образование на младите хора, държавните служители и дипломатите в Украйна, наред с други; призовава за започването на процедури за създаване на Академия за публична администрация на Източното партньорство; 24. призовава държавите членки да приемат възможно най-скоро 10-ия пакет от санкции срещу Русия и проактивно да представят предложения за по-нататъшно разработване на санкции чрез включване на нови сектори и физически лица; настоятелно призовава всички държави членки да продължат да демонстрират единство с оглед на войната на Русия срещу Украйна; призовава всички партньори, по-специално държавите кандидатки за членство в ЕС, както и потенциалните държави кандидатки, да се присъединят към пакетите от санкции; 25. призовава списъкът на физическите и юридическите лица, които са обект на санкциите, да бъде разширен, така че да включва руски дружества, които все още присъстват на пазарите на ЕС, например „Лукойл“ и „Росатом“, както и лицата, замесени в принудително депортиране, в незаконно лишаване от свобода на руски граждански активисти и членове на политическата опозиция, в незаконните „референдуми“ в Луганск, Херсон, Запорожие и Донецк и в незаконните „избори“ в Крим и Севастопол, както и всички членове на партиите в Държавната дума, които заемат длъжности в избрани парламенти на всички равнища, включително на регионално и общинско равнище, както и членовете на руските пропагандни медии, които разпространяват антиукраински послания и послания в подкрепа на войната; призовава Съвета да разшири списъка на санкционираните лица, така че да включва лица от списъка, предложен от Фондацията за борба с корупцията на Алексей Навални; същевременно настоятелно призовава Украйна да приеме украинския закон „Магнитски“; призовава за забрана на прекия или непрекия внос, закупуване или прехвърляне на диаманти, независимо дали в необработен или обработен вид, с произход от Руската федерация; 26. отново отправя своя призив за незабавно и пълно ембарго върху вноса на изкопаеми горива и уран от Русия, както и за пълен отказ от използване на газопроводите „Северен поток 1“ и „Северен поток 2“, за да се спре финансирането на военната машина на Путин със средства на ЕС; призовава за засилване на ограничителните мерки срещу Беларус; настоятелно призовава Съвета, в сътрудничество с международните партньори, да намали тавана на цените на петрола, който произхожда от Русия или се изнася от нея; 27. призовава Комисията и надзорните органи на ЕС да следят отблизо ефективното и всеобхватно прилагане на всички санкции на ЕС от страна на държавите членки и да предприемат мерки по отношение на евентуални практики на заобикаляне, включително преодоляване на съществуващите пропуски; осъжда третите държави, които са помогнали на Русия и Беларус да заобиколят наложените санкции, и призовава Комисията и държавите членки да обмислят мерки срещу тези трети държави; 28. осъжда неотдавнашното решение на Международния олимпийски комитет да позволи на руски и беларуски спортисти да участват в квалификациите за Олимпийските игри в Париж през 2024 г. под неутрален флаг, което е в противоречие с многоаспектната изолация на тези страни и ще бъде използвано от двата режима за пропагандни цели; 29. призовава отново ЕС и неговите държави членки да засилят международната изолация на Руската федерация, включително по отношение на нейното членство в международни организации и органи, да се въздържат от провеждане на официални събития на територията на Руската федерация, като понижат нивото на дипломатическите отношения с Москва; 30. осъжда незаконната окупация от страна на Русия на украинската атомна електроцентрала в Запорожие и за да се намали рискът от ядрен или радиологичен инцидент, подкрепя предложението около нея да се създаде зона за защита на ядрената безопасност и сигурност, както предложи Международната агенция за атомна енергия;